Alfred Sant qal li huwa fl-interess ta' Malta li ż-żona ewro tkun b'saħħitha imma wissa li strutturi ġodda ta' natura federali li qed tipproponi l-UE, bħall-introduzzjoni ta' Ministru tal-Finanzi għaż-żona ewro, ma għandhomx ikunu introdotti għad-detriment ta' stati żgħar bħal Malta. Il-Kap tad-Delegazzjoni Laburista tal-Parlament Ewropew qal dan waqt it-tnedija ta' Malta u l-Ewro (3) Malta & the euro, quddiem udjenza numeruża fil-Fortress Builders, il-Belt Valletta. Dan huwa t-tielet volum ta' pubblikazzjoni bilingwali li tipprovdi perspettiva Maltija tal-iżviluppi kif żvolġew fi ħdan iż-żona ewro bejn l-2015 u t-tmiem tal-Presidenza Maltija tal-UE f'nofs l-2017. "Il-kriżi tal-2008 tidher li għaddiet, imma ħerġin diverġenzi ekonomiċi u soċjali bejn l-istati membri u reġjuni differenti fiż-żona ewro. L-isfida hija kif dawn id-diverġenzi perikolużi jistgħu jingħelbu." qal l-Ewroparlamentari. It-tielet volum iħaddan fih l-aħħar żviluppi drammatiċi fil-kriżi Griega, l-isforzi biex jissaħħaħ it-tkabbir ekonomiku fl-Ewropa, l-impatt tal-Brexit fiż-żona ewro u d-dibattiti fuq il-futur taż-żona ewro issa li ż-żminijiet tal-kriżi jidhru li spiċċaw. Il-pubblikazzjoni tinkludi wkoll lista ta' fatti kronoloġiċi relatati mal-introduzzjoni, l-iżvilupp u d-diffikultajiet taż-żona ewro bejn l-1997 u Ġunju tal-2017. Il-ktieb huwa għodda indispensabbli għal dawk l-istudenti Maltin jew għaċ-ċittadini li jixtiequ jifhmu il-fatturi li jinfluwenzaw il-munita nazzjonali tagħhom.